b'\n_START_ARTICLE_\nMogiliavo arkivyskupija\n_START_PARAGRAPH_\nMogiliavo arkivyskupija\xc2\xa0\xe2\x80\x93 Katalik\xc5\xb3 ba\xc5\xbeny\xc4\x8dios administracinis teritorinis vienetas, egzistav\xc4\x99s 1783\xe2\x80\x931926\xc2\xa0m.\n_START_SECTION_\nIstorija\n_START_PARAGRAPH_\nMogiliavo arkivyskupija \xc4\xafsteigta po Pirmojo Abiej\xc5\xb3 Taut\xc5\xb3 Respublikos padalijimo 1772\xc2\xa0m. i\xc5\xa1 prie Rusijos imperijos prijungt\xc5\xb3 Lietuvos Did\xc5\xbeiosios Kunigaik\xc5\xa1tyst\xc4\x97s vald\xc5\xb3\xc2\xa0\xe2\x80\x93 Vitebsko ir Mstislavlio vaivadij\xc5\xb3 bei dalies Minsko ir Polocko vaivadij\xc5\xb3 bei Lietuvos Did\xc5\xbeiosios Kunigaik\xc5\xa1tyst\xc4\x97s ir Lenkijos buvusi\xc5\xb3 bendr\xc5\xb3 vald\xc5\xb3 Latgaloje. Priklaus\xc4\x97 apie 100 000 katalik\xc5\xb3 ir apie 800 000 unit\xc5\xb3. \xc5\xa0iose srityse imperator\xc4\x97 Jekaterina II be Apa\xc5\xa1tal\xc5\xb3 Sosto sutikimo 1773\xc2\xa0m. \xc4\xafsteig\xc4\x97 atskir\xc4\x85 Baltarusijos katalik\xc5\xb3 vyskupij\xc4\x85 su centru Mogiliove. Jos valdytoju paskirtas vyskupas S. J. Bohu\xc5\xa1as\xe2\x80\x93Sest\xc5\xa1encevi\xc4\x8dius. 1782\xc2\xa0m. ji vyskupijai suteik\xc4\x97 arkivyskupijos titul\xc4\x85. Po ilg\xc5\xb3 deryb\xc5\xb3 1783\xc2\xa0m. baland\xc5\xbeio 15 d. popie\xc5\xbeius Pijus VI pripa\xc5\xbeino Mogiliavo arkivyskupij\xc4\x85 ir per nuncij\xc5\xb3 A. Archet\xc4\xaf sutvark\xc4\x97 jos \xc4\xafsteigim\xc4\x85 pagal ba\xc5\xbenytin\xc4\xaf kanon\xc4\x85: S. J. Bohu\xc5\xa1ui\xe2\x80\x93Sest\xc5\xa1encevi\xc4\x8diui buvo suteiktos arkivyskupo metropolito teis\xc4\x97s, karmelit\xc5\xb3 \xc5\xa0v\xc4\x8d. Mergel\xc4\x97s Marijos Dangun \xc4\x96mimo ba\xc5\xbeny\xc4\x8dia Mogiliave paversta katedra, vienuolyne atidaryta kunig\xc5\xb3 seminarija, sudaryta Mogiliavo arkivyskupijos kapitula ir konsistorija._NEWLINE_Po Tre\xc4\x8diojo Abiej\xc5\xb3 Taut\xc5\xb3 Respublika padalijimo 1795\xc2\xa0m. popie\xc5\xbeiaus legatas L. Lita pertvark\xc4\x97 Rusijos imperijos katalik\xc5\xb3 ba\xc5\xbeny\xc4\x8di\xc4\x85. 1798\xc2\xa0m. Mogiliavo arkivyskupija tapo metropoline arkivyskupija: prie jos buvo prijungtos Kameneco, Lucko\xe2\x80\x93\xc5\xbditomyro, Vilniaus ir \xc5\xbdemai\xc4\x8di\xc5\xb3 vyskupijos. Mogiliavo arkivyskupijai subordinuota 1850\xc2\xa0m. \xc4\xafsteigta Tiraspolio vyskupija (Saratovas), kuriai priklaus\xc4\x97 Astrachan\xc4\x97 ir Sibiras. Plotu ir tikin\xc4\x8di\xc5\xb3j\xc5\xb3 skai\xc4\x8diumi Mogiliavo arkivyskupija buvo did\xc5\xbeiausia pasaulyje._NEWLINE_1798\xc2\xa0m. Mogiliavo arkivyskupijos arkivyskupas metropolitas tapo kardinolu. Caro vald\xc5\xbeios potvarkiu Mogiliavo arkivyskupijos valdytojo b\xc5\xabstin\xc4\x97 buvo perkelta \xc4\xaf Sankt Peterburg\xc4\x85. XIX a., ypa\xc4\x8d valdant carui Nikolajui I ir Aleksandrui II, siekusiems sunaikinti Rusijoje katalik\xc5\xb3 ba\xc5\xbeny\xc4\x8di\xc4\x85, arkivyskupo postas da\xc5\xbenai b\xc5\xabdavo tu\xc5\xa1\xc4\x8dias. Pad\xc4\x97tis kiek pager\xc4\x97jo 1905\xc2\xa0m. baland\xc5\xbeio 17 d. ir spalio 17 d. paskelbus tolerancijos \xc4\xafstatymus._NEWLINE_Tarybin\xc4\x97 vald\xc5\xbeia suard\xc4\x97 Mogiliavo arkivyskupijos ba\xc5\xbenytin\xc4\x99 organizacij\xc4\x85. Arkivyskupas metropolitas E. von Ropas buvo suimtas ir i\xc5\xa1tremtas, Mogiliavo arkivyskupijos valdytojas Janas Cieplakas (1919\xe2\x80\x931923\xc2\xa0m.) suimtas, paskui i\xc5\xa1tremtas i\xc5\xa1 TSRS. 1926\xc2\xa0m. \xc4\xafsteigus Lietuvos ba\xc5\xbenytin\xc4\x99 provincij\xc4\x85, jos 5 vyskupijos buvo atskirtos nuo Mogiliavo arkivyskupijos jurisdikcijos. Popie\xc5\xbeius Pijus XI 1926\xc2\xa0m. buvusi\xc4\x85 Mogiliavo arkivyskupij\xc4\x85 padalijo \xc4\xaf 6 apa\xc5\xa1talines administrat\xc5\xabras ir Sibiro apa\xc5\xa1talin\xc4\xaf vikariat\xc4\x85, \xc4\xafsteigt\xc4\x85 dar 1923\xc2\xa0m., bet TSRS vyriausyb\xc4\x97 neleido katalik\xc5\xb3 dvasininkijai j\xc5\xb3 administruoti. 1991\xc2\xa0m. popie\xc5\xbeius Jonas Paulius II Mogiliavo arkivyskupij\xc4\x85 sujung\xc4\x97 su Minsko vyskupija ir pavadino Minsko-Mogiliavo arkivyskupija'